钦定古今图书集成/明伦汇编/官常典/第695卷 > 刘魁
## 钦定古今图书集成/明伦汇编/官常典/第695卷 > 刘魁

按《明外史》本传：“魁字焕吾，泰和人。正德中，登乡荐，受
业王守仁之门。嘉靖初，谒选，得宝庆府通判，历钧州
知州、潮州府同知。所至洁己爱人，扶植风教。入为工
部员外郎，疏陈安攘十事。帝嘉纳。二十一年秋，帝用
方士陶仲文言，建祐国康民雷殿于太液池西。所司
希帝意，务宏侈，程工峻急。魁欲谏，度必得重祸，先命”
家人粥棺以待。遂上章曰：“顷泰亨殿、大高元殿诸工，
尚未告竣。内帑所积几何？岁入几何？一役之费，动至
亿万。土木衣文绣，匠作班朱紫，道流所居，拟于宫禁。
国用已耗，民力已竭，而复为此不经无益之事，非所
以示天下后世。”帝震怒，杖于廷，锢之诏狱。时御史杨
爵先已逮系，既而给事中周怡继至，三人屡濒死，讲
诵不辍。系四年得释。未几，复追逮之魁未抵家，缇骑
已先至，系其弟以行。魁在道闻之，趣就狱，复与爵、怡
同系。时帝怒不测，狱吏惧罪，窘逼之愈甚，至不许家
人通饮食，而三人处之如前，无几微，尤怨。又三年，与
爵、怡同释。寻卒。隆庆初，赠恤如制。爵、怡自有传。